google/wiki40b huggingface dataset:
Teesside

Teesside er en universitetsby i North Yorkshire i England. Teesside er også navnet på Flerkjernebyregionen som består av Middlesbrough, Stockton-on-Tees, Redcar og omkringliggende boligområder.
Trykkluftautomatisering

Trykkluftautomatisering er bruk av pneumatisk utstyr til automatisering av en arbeidsprosess eller maskin. Automatisering betyr at en del av eller hele arbeidsprosessen skjer automatisk. De pneumatiske komponentene kan utføre den arbeidsmessige funksjonen og også den styrende funksjonen. Den arbeidsmessige funksjonen er selve maskinen eller systemet som styres, mens den styrende funksjonen utfører signalbehandling for å få maskinprosessen til å skje.

Logikksystem

Ventiler til signalbehandling går vanligvis under navnet logikkomponenter og er små, kompakte og formet slik at de skal kunne bygges i et lite kompakt system med mange ventiler. Måten ventilene er designet på er avhengig av produsentens filosofi og løsningsmetodikk ved pneumatisk systemdesign. Ventildimensjonen er oftes 1/8" gjenget og fasongen laget for et byggesystem.
Et system designes med basis i logisk signalbehandling eller med basis i sekvensiell styring. De to hovedprinsippene kan også kombineres på forskjellige måter. Hver produsent har sin metode og sin komponentdesign.
Til minnefunksjoner brukes en liten 5/2-ventil med unistabil funksjon. Hver ventil håndterer et minne (evt. sekvenstrinn), og disse kobles i rekke for å utgjøre et kaskade- eller sekvenssystem.
Andre logikkfunksjoner er orientert rundt basisfunkjonene OG, ELLER og IKKE. Også signalforsinkelse, signalforsterkelse og mer spesielle funksjoner er vanligvis også tilgjengelige i byggesystemdesign. Basisfunksjonene utfører den systematiske signalbehandlingen i et system og styrer maskinen.
Logikksystem ble introdusert av mange produsenter rundt 1980 og hadde en betydelig oppmerksomhet som konsept for maskinstyring. De ga mulighet for lite komplisert og funksjonssikker styring av maskiner. Nesten samtidig med denne begivenheten oppsto også et annet produkt i markedet for maskinstyring, små PLS-system som er elektriske programmerbare komponenter som behandler store mengder signaler enkelt og oversiktlig. Disse inntok en selvfølgelig plass i maskinteknikken og har nesten eliminert behovet for pneumatiske logikksystem. Derimot har de bidradd til å effektivisere bruken av pneumatikk til selve maskinfunksjonen, og pneumatikkbransjen har fått mindre fokus på pneumatikksystem (pneumatisk logikk) og større fokus på levering av pneumatkksylindre og ventiler til disse.
Robert de Vere, 3. jarl av Oxford

Robert de Vere, 3. jarl av Oxford (død 1221) var bror og arving av Aubrey de Vere, 2. jarl av Oxford. Han arvet jarledømmet fra sin bror da denne døde i 1214. Robert var blant de opprørske baronene som vendte seg mot kong John i 1215. Han ble fratatt enkelte av sine embeter og eiendommer som et resultat av dette, men ble benådet av Henrik IIIs administrasjon i 1218. Da Robert døde i 1221 ble han etterfulgt av sin sønn Hugh de Vere, 4. jarl av Oxford.
Preußenschlag

Preußenschlag eller «det prøyssiske statskuppet», var et av de større skritt mot ødeleggelsen av den tyske Weimarrepublikken (1919–1933) og mot Adolf Hitlers maktovertagelse. Den 20. juli 1932 utstedte rikspresident Paul von Hindenburg et nød-dekret i henhold til artikkel 48 i Weimarforfatningen, som oppløste regjeringen i den største tyske delstaten, Fristaten Preussen.

Historie

Den formelle påskuddet for dekretet var de voldelige urolighetene i enkelte områder av Preussen, og den prøyssiske regjeringens angivelige manglende evne til å håndtere urolighetene. Den utløsende hendelsen var et sammenstøt mellom kommunister og demonstranter fra Sturmabteilung i byen Altona i den prøyssiske provinsen Schleswig-Holstein den 17. juli 1932. Hendelsen krevde 18 menneskeliv og ble kjent som «den blodige søndagen i Altona» (Altonaer Blutsonntag).
Den virkelige årsaken til dekretet var at den prøyssiske regjeringen, under ledelse av ministerpresident Otto Braun, var en av de siste mektige republikanske motstandere av Rikskansler Franz von Papen.
Dekretet ble videre fremmet av den ustabile situasjonen i den prøyssiske regjeringen. Den regjerende koalisjonen av sosialdemokrater, det katolske Deutsche Zentrumspartei og det liberale Deutsche Staatspartei, hadde mistet sitt flertall i Den prøyssiske landdagen, men fortsatte å styre som en mindretallsregjering ettersom ingen alternativer eksisterte. Opposisjonen som hovedsakelig bestod av kommunistpartiet og nasjonalsosialister, var ikke istand til å samarbeide med hverandre eller med andre partier.
Papen manglet flertallets støtte i den tyske Riksdagen. Hans eneste måte å styre på var gjennom kriseerklæringer og dekréter som ble utstedet av den senile president Hindenburg, som Papen hadde stor innflytelse over. Papen og hans støttespillere, som stort sett bestod av nasjonalister og monarkister, avskydde den demokratiske Weimarrepublikken, og ønsket å erstatte  Weimarforfatningen med en autoritær og udemokratisk styreform.
Den 20. juli 1931 ble Papen utnevnt til rikskommissær (Reichskommissar) i Preussen, med direkte kontroll over de prøyssiske myndighetene. 
Den 25. oktober 1932 erklærte den tyske forfatningsdomstolen (Staatsgerichtshof ) at Preußenschlag var grunnlovsstridig hva angikk den formelle eksistensen til det nye prøyssiske kabinettet. Papens makt ble likevel opprettholdt, og kabinettet bevarte retten til å representere Preussen i Riksrådet.
Preussen forble under direkte administrasjon fra den føderale regjeringen frem til April 1933. Da ble Hermann Göring valgt til ministerpresident av det prøyssiske parlamentet, som nå var kontrollert av nasjonalsosialistene.
I likhet med andre tyske stater, var imidlertid Preussen fratatt all makt under det tredje rike, og Görings rolle var stort sett seremoniell. Den prøyssiske staten ble 25. februar 1947 formelt oppløst av de allierte etter opphøret av andre verdenskrig.
Maria Blom

Generelt

Maria Blom er i utgangspunktet teaterregissør og har skrevet og regissert rundt 10 teateroppsetninger. I 2002 mottok hun Stockholm bys hederskulturpris for sin innsats ved Stockholms Stadsteater. På bakgrunn av hennes tidligere oppsetninger, alle kjent for å være komedier med en slagkraftig dialog, tok opptil flere filmprodusenter kontakt med Blom. Hun debuterte som filmskaper i 2004, med filmen Masjävlar, som er basert på hennes erfaringer fra det svenske bondesamfunnet. Filmen var i utgangspunktet et teaterstykke. For filmen høstet hun gode kritikker, og filmen fikk hele fire guldbagger henholdsvis for beste manus, regi og film.
Maria Blom er forlovet med musikeren og komponisten Anders Nygårds, som har laget musikk til Masjävlar i tillegg til at han har en liten rolle i filmen. I desember 2004 konkluderte det svenske filminstituttet, SFI, at Blom og andre kvinnelige regissører skulle få økt støtte i form av konsulentvirksomhet og prosjektstøtte.

Nina Frisk

Bloms andre film var Nina Frisk, som omhandler en flyvertinne som elsker å fly. Hver gang flyet stiger over skyene er hun lykkelig. Lykkelig fordi da er hun langt unna sin dysfunksjonelle familie og fraværende kjærlighetsliv. Men en dag møter Nina Markus og hans sønn William, og forelskelsen er et faktum. Med det samme begynner Nina og se for seg sitt eget familieliv, men oppdager fort at dette kan være like turbulent som det å fly. Gunilla Nyroos ble nominert til Guldbagge for sin innsats i filmen, for beste kvinnelige birolle.

Øvelsen Fishy

Da Maria Blom en dag bestemte seg for å lage film, tenkte hun at det ville være lurt å øve seg litt først. Hun bestemte seg derfor for å gjøre et læringsprosjekt. Filmen var i utgangspunktet ikke ment for kino, kun for et festivalpublikum. Men etter suksessen med Masjävlar i 2004 ble filmen satt opp på kino. Filmen fikk en blandet mottagelse. De som ikke likte den, vektla det faktum at det var alt for tydelig å se at filmen var laget på en null-budsjett. Andre igjen påpekte Bloms åpenbare talent som filmskaper, og at det faktisk var en ok film til å ha vært laget med sterkt begrensede ressurser. De fleste påpekte Bloms evne til å ta hverdagproblematikk på kornet.
Luke Shaw

Southampton

Luke Shaw ble tatt inn på akademiet til Southampton som åtteåring, og ble dermed hans første klubb. Som 15-åring ble han fast spiller på under-18-laget. I september 2011 fikk han være på førstelaget til Southampton, da han var ubenyttet reserve i ligacupkampen mot Preston North End.
28. januar 2012 fikk han sin førstelagsdebut. Han ble byttet inn rett før slutt, i en FA-Cup kamp mot Millwall. Southampton rykket opp til Premier League denne sesongen, og da tilbød de profesjonell kontrakt til fire av de mest lovende ungdomsspillerne, deriblant Luke Shaw.
2012-2013-sesongen ble begivenhetsrik for ungutten. I august 2012 fikk han sin første kamp fra start for Southampton, da de møtte Stevenage i Ligacupen. 10. november 2012 startet han Premier Leaguekampen mot Swansea, og ble dermed den yngste Southamptonspilleren gjennom tidene til å starte en kamp i den høyeste divisjonen. Han fikk regelmessige opptredener på førstelaget denne sesongen, og endte opp med 28 kamper for førstelaget, 25 av dem i Premier League.
Før 2013-2014-sesongen var det mange overgangsspekulasjoner rundt Luke Shaw, og alle de store engelske klubbene var involvert i ryktene. Men 12. juli, da han ble 18 år skrev han under en 5-årskontrakt med Southampton. Denne sesongen spilte han fast som venstreback, og imponerte stort gjennom hele sesongen. Etter sesongen ble han nominert til årets unge spiller, som Eden Hazard senere vant.

Manchester United

Etter lang tid med spekulasjoner ble overgangen til Manchester United fullført 27. juni 2014. Overgangssummen var 27 millioner pund, og kan øke til 31 millioner pund avhengig av klausuler. Han signerte en 4-årskontrakt med klubben. Han scorte sitt første på 2018/2019 Premier League åpningens kampen mot Leicester City FC som endte 2-1 til Manchester United FC.

Landslagskarriere

Shaws første landslagserfaring kom i 2011 gjennom Englands U-16-lag, hvor han fikk 6 kamper. Senere fikk han kamper for de høyere aldersnivåene.
27. februar 2014 fikk han sin første kamp for det Engelske A-landslaget, i en vennskapskamp mot Danmark.
Han ble tatt ut i troppen til VM i 2014 på bekostning av den aldrende stjernen Ashley Cole. Shaw ble sett på som andrevalg, bak Evertons Leighton Baines. I den siste gruppespillkampen, mot Costa Rica fikk han sin VM-debut, da han spilte hele kampen.
Ida Bobach

Karriere

Med sine syv gull fra Junior-VM i orientering er hun den mestvinnende løperen i juniorverdensmesterskapets historie. Bobach har også lytes bra blant senioreliten og ble verdensmester på to øvelser i Inverness 2015. Hun gikk til topps på stafett og langdistanse i Skottland og var også en del av det danske stafettlaget som tok sølv i Italia i 2014. Sammen med sin daværende klubb, Ulricehamns OK ble det seier i den prestisjetunge Venla-stafetten i 2009. Bobach løp første etappe. De resterende etappene ble løpt av sterke løpere som Maja Alm, Jenny Johansson og Simone Niggli. Bobach var også sentral da Pan Aarhus i 2014 sørget for dansk seier i Tiomila for første gang i historien.

Meritter

Se oversikten til høyre over medaljer fra hennes karriere.

Familie

Ida Bobach er søsteren til verdensmesteren Søren Bobach.
Carlos Cáceda

Landslaget

Han ble tatt ut i Perus tropp til VM i fotball 2018 i Russland.
V50

V50 er betegnelsen for den minste offshoreklassen vi har i Norge. Dette er V-bunnsbåter på 14-18 fot som har en 50 hesters motor på hekken. Båtene gjør ca. 45 knop. Dette er en klasse der alt skal være likt, og dette gjør at det er kjemping for å vinne. Løpene kjøres i sommerperioden langs kysten i Norge, men også i Sverige langs vestkysten.
Fagforbund

Historie

Den første organiseringen av norske arbeidstakere skjedde i fagforeninger innenfor enkelte yrkesgrupper. Arbeidstakerne i grafisk industri var tidligst ute. Det samme gjelder for organiseringen i fagforbund. Det første norske fagforbundet var Norsk Centralforening for Boktrykkere etablert i 1882. Senere fikk en hovedsammenslutningene, LO ble etablert i 1899 som en sammenslutning av fagforbund, og er den eldste hovedsammenslutningen i Norge.

Medlemskap

Det enkelte medlem er vanligvis medlem en klubb på arbeidsplassen, eller direkte i fagforeningen som igjen er tilsluttet fagforbundet. Noen fagforbund aksepterer også direkte medlemskap. Det enkelte fagforbund velger om det ønsker å være tilknyttet en hovedsammenslutning. Flere fagforeninger og fagforbund kan være representert på samme arbeidsplass.
Stuvland

Skolekretser og skole

I 1847 var Slåttremma, Stuvland og Nyland en skolekrets, og undervisningen gikk på omgang på disse gårdene. I 1907 tilhørte Straum, Stuvland, Drevland, Utnes, Nyland, Bergsnevet, og Myrmo denne kretsen. I 1924 ble det skilt ut skoletomt på Skrubbhagen på Stuvland, men skolen hadde sannsynligvis blitt bygd 2–3 år tidligere. Her var det folkeskole for 1. til 7. skoleår, pluss to år Framhaldsskole. Denne skolen var i drift helt fram til 1969, da Granmoen skole sto ferdig.

Tysk militærleir under andre verdenskrig

I 1942 bygde den tyske okkupasjonsmakten et forsvarsanlegg på Stuvland. Hovedleiren var en brakkeleir rett nord for gården under Stuvlandsåsen. Her var det minst sju personellbrakker, samt sykebrakke og stall. Der fantes også bunkere med maskingevær, antiluftskyts og fire kanoner. Totalt var det 19 bygninger i leiren. Fra leiren gikk det skyttergraver tvers over Drevjadalen.
Qu

Qu (kinesisk: 渠县; pinyin: Qú Xiàn) er et fylke i provinsen Sichuan i Folkerepublikken Kina. Det ligger i byprefekturet Dazhou.
Befolkningen var på 1 310 424 innbyggere i 1999.

Kulturminner

Fylket het tidligere Dangqu (宕渠). Det er kjent for et delvis bevart mausoleumskompleks, med porttårn (que, 阙), tilhørende slekten Shen (沈), og som går tilbake til Han-dynastiets tid.
Disse tårnene (Qu xian Han que, 渠县汉阙, Feng Huan que 冯焕阙, og Shen fujun que 沈府君阙) er, tillike med Chengba-funnstedet (Chengba yizhi 城坝遗址), oppførte på Folkerepublikken Kinas liste over kulturminner.

Samferdsel

Kinas riksvei 318, en av Folkerepublikken Kinas lengste hovedveier, løper gjennom området. Den begynner i Shanghai og fører blant annet innom Wuhan og Chengdu på sin vei inn i Tibet og Lhasa og helt frem til en kinesisk grenseovergang mot Nepal i Zhangmu.
William Scranton

Familie og utdannelse

Han vokste opp i en velstående og politisk engasjert familie i Scranton i Pennsylvania som sønn av Worthington Scranton og Marion Margery. Familien etablerte jern- og stålverkene som byen ble bygd rundt i 1840-årene. Han giftet seg i 1942 med Mary Lowe Chamberlain, som han fikk fire barn med, deriblant viseguvernør William Scranton III.
Etter skolegang i Scranton og Newton tok han collegeutdannelse ved Yale University, deretter jusutdannelse ved Yale Law School. Blant vennene fra studietiden var den senere president Gerald Ford. Scranton hadde et avbrudd i studiene under den andre verdenskrig, da han tjenestegjorde United States Army Air Corps i Sør-Amerika, Afrika og Asia. Han fikk advokatbevilling i 1946 og gikk snart inn i lederstillinger i næringslivet i hjemtraktene.

Politisk arbeid

Scranton ble en aktiv republikaner i 1950-årene og gjorde seg raskt bemerket av president Dwight D. Eisenhower, som i 1959 utpekte ham til spesialrådgiver for utenriksminister John Foster Dulles og senere for Christian Herter. Scranton var valgt til Representantenes hus fra Pennsylvanias 10. distrikt 1961–1963. Distriktet var overveiende demokratisk, men Scrantons anseelse og familieforbindelser bidro til en klar republikansk valgseier. Han ble raskt kjent som sentrumspolitiker, og støttet mange av president John F. Kennedys sosiale reformer, som borgerrettsarbeidet og fredsinitiativene.
Scrantons brede appell lot ham vinne guvernørvalget i Pennsylvania i 1962 med 55,4 % av stemmene. Som guvernør gjennomførte han blant annet en skolereform og opprettet et problem for å promotere delstatens næringsliv i nye markeder. Delstatens daværende forfatning tillot ikke Scranton å søke gjenvalg i 1966.
Moderate og liberale republikanere oppfordret Scranton til å søke den republikanske presidentnominasjonen i 1964, og anså ham som et alternativ til den konservative favoritten, senator Barry Goldwater. Forventningene til Scranton økte idet støtten til guvernør Nelson Rockefeller avtok. Scranton var avmålt, men meldte seg som kandidat i juni 1964. På landsmøtet i juli fikk Scranton støtte fra ti delstatsdelegasjoner, men Goldwater vant allerede i den første avstemningen.
Fakkel

En fakkel er en lyskilde bestående av en brennende trestav. Fakler er i dag ikke i daglig bruk, men brukes seremonielt, blant annet for demonstrasjoner og den olympiske ild. Fakler er blitt brukt siden tidenes morgen, siden mennesket begynte å bruke ilden.
Moderne fakler består av en smal sylinder med flere lag vokset papir med et håndtak av en rundstav av tre nederst. En fakkel av denne type brenner om lag en time avhengig av vindforholdene. Biter av brennende papir kan løsne fra fakkelen, noe som gjør den mest anvendelig på vinterhalvåret.

Fakler som symbol

Fakkelen brukes som et tegn på opplysning og frihet, blant annet i Frihetsgudinnen i New York.
Vossa Jazz

Historie

Vossa Jazz ble første gang arrangert i 1974, den samme helgen som Verdenscupen i alpint ble arrangert på Voss. Tanken var at ski og jazz passer sammen som hånd i hanske. Etter 1986 har festivalen alltid blitt arrangert i palmehelgen. Fra 2007 har Trude Storheim vært festivaldirektør.
I 1980 førte Vossa Jazz gitaristen Rune Gustafsson sammen med bassisten Niels-Henning Ørsted Pedersen i Gamlekinoen. Samarbeidet førte til utgivelsen av albumet Just The Way You Are (1980). Vossa Jazz inviterer i tillegg til årlige bestillingsverk og deler ut Vossa Jazzprisen som skal gå til den frilans jazzmusikeren i Hordaland som har gjort seg mest fortjent til denne hederen hvert år.
Monkayo

Monkayo (Bayan ng Monkayo) er en kommune i Filippinene. Kommunen tilhører Compostela Valley og ligger på øya Mindanao. Folkemengden var på 85 830 innbyggere.
Spanerne

Handling

De to Seattle-baserte detektivene Chris Lecce (Richard Dreyfuss) og Bill Reimers (Emilio Estevez) blir noe uvillig satt til å overvåke et hus nattestid hvor den vakre kvinnen Maria Maguire (Madeleine Stowe) bor. Hennes kjæreste, en farlig voldsforbryter, har nylig rømt fra fengsel og nå mistenker politiet at han vil forsøke å besøke sin elskede. Situasjonen kompliseres da Chris innleder et forhold til kvinnen som er intetanende om hans oppdrag.

Om filmen

Filmen ble innspilt i Vancouver, Canada.

Økonomi og popularitet

Spanerne innbrakte $56,7 millioner på amerikanske kinoer og havnet på en åttendeplass over de mest innbringende filmene i USA i 1987. Produksjonskostnadene var på 28 millioner dollar.
Aude (elv)

Aude (latin: Atax) er en elv i regionen Occitanie i sørvestlige Frankrike. Elven har gitt navn til departementet Aude. Kilden til Aude ligger i departementet Pyrénées-Orientales i Pyreneene, og elven har en lengde på 224 kilometer. Aude renner ut i Middelhavet ved byen Narbonne. Elven er navigerbar med kano eller flåte for bortimot hele dens lengde.

Etymologi

I antikken var Aude kalt for Atax av romerne. En del antikke forfattere kalte elven for Narbôn, eksempelvis Polybios.
I Roussillons samling av chartere og opptegnelser for Alart i 1342 er elven kalt for Auda eller Ribera d'Aude. I middelalderen var betegnelsene Adice, igjen Atax, Fluvium Atacis, Flumine Atace, Flumen Ataze, og Juxta Aditum fluvium benyttet for å henvise til elven. I all sannsynlighet er det nåværende navnet kommet fra en gradvis evolusjon av Atex gitt av Strabon et ord lånt fra det galliske begrepet atacos i betydningen «livlig/energisk» eller «meget rask».
Oslo Handelskammer

Historien

Kristiania Handelskammer ble det første norske handelskammer med et klart og tydelig formål; «å være et handelsråd for å ivareta og fremme Kristianias kommersielle interesser». Bak etableringen sto 33 visjonære næringsorganisasjoner fra handel, skipsfart, industri samt bank og finans, og på grunn av det tette samarbeidet ble handelskammeret samlokalisert med børsen. I 1925 ble navnet endret til Oslo Handelskammer.
Opprinnelig var hovedoppgavene for Oslo Handelskammer lobbyvirksomhet på vegne av næringslivet i Oslo særlig innen kommunikasjoner, havneutbygging og transportutbygging. I takt med at målene ble innfridd flyttet hovedfokuset til å levere produkter og tjenester med vekt på å lette internasjonalisering av næringslivet.
Ved siden av å betjene næringslivet i Oslo har Oslo Chamber of Commerce også vært pådriver for å utvikle andre deler av den norske handelskammerbevegelsen. Den norske avdelingen av International Chamber of Commerce (ICC) ble etablert i 1922, og Det norske Handelskammerforbund i 1990, for å sikre handelskamrenes offisielle posisjon i Norge. Gjennom Det norske Handelskammerforbund har Oslo Chamber of Commerce samarbeid med andre norske handelskamre og næringsforeninger.
I 2014 endret Oslo Handelskammer navn til Oslo Chamber of Commerce, for å fremheve at man er en del av et globalt nettverk, og for å framheve at OCC er den internasjonale møteplassen i Oslo, både for potensielle og for eksistrerende medlemmer.

Handelskammernettverket

Oslo Chamber of Commerce er gjennom sitt medlemskap i International Chamber of Commerce ICC tilknyttet et av verdens ledende nettverk for næringslivet med World Chambers Federation (WCF) som omfatter 12 000 handelskamre.
Gnathocera garnieri

Levevis

Arten er knyttet til gressenger. De voksne billene finnes gjerne på aksene til ulike gress.

Utbredelse

Arten er utbredt i Kamerun.
Thor Pedersen

Utdannelse

Thor Pedersen ble matematikkstudent ved Frederiksborg Statsskole i 1964.
Han ville bli pilot og tilbrakte et kort opphold på Hærens Flyskole (Danmark) på Avnø, men der viste det seg at han hadde en bygningsfeil i det ene øyet og kunne derfor ikke bli opptatt som pilot.
Fra 1964–1966 var han sersjant i Den Kongelige Livgarde.
Han ble cand.polit. fra Københavns Universitet i 1978.
I periodene 1975–1981 og 1994–2001 var han direktør over en privat virksomhet (Jydsk Rengøring). Han har vært bestyrelsesmedlem i flere selskaper 1994–2001.

Politisk karriere

Thor Pedersen var medlem av Helsinge kommunalbestyrelse 1974–1986, og borgermester i perioden 1978–1986. 
Først i 1984 kom han inn i landspolitikken.
Thor Pedersen har vært medlem av Folketinget siden 1. januar 1985, hvor han ble innvalgt for Venstre i Frederiksborg Amtskreds. Han var boligminister 12. mars 1986-9. september 1987 og innenriksminister fra 10. september 1987-2. juni 1988. Han var innenriksminister og minister for nordisk samarbeid 3. juni 1988-18. november 1992. Fra 19. november 1992 til 25. januar 1993 var han innenriksminister og økonomiminister. 
I 1990-årene var Thor Pedersen sammen med Anders Fogh Rasmussen og Peter Brixtofte de tre «jokerne» for Venstres daværende partiformann Uffe Ellemann-Jensen, da de alle var mulige kandidater til samtlige ministerposter.
Den 27. november 2001 ble han finansminister, en post han beholdt inntil 16. november 2007. Den 16. november 2007 ble han valgt til formann for Folketinget, et embete han hadde frem til valget 15. september 2011.
Han var medlem av finansutvalget 1993–2001 og statsrevisor 1998–2001.
I 2002 var Thor Pedersens boligforhold i søkelyset. Han hadde blitt eier av landeiendommen Graudebjerggaard i Nakke (Danmark) ved Rørvig hvor der var boplikt. Pedersen registrerte seg i folkeregisteret der den 25. oktober 2000, men bodde i et sommerhus på Ramsvej, Ramløse det meste av tiden. Saken ble brakt til en forespørgelsesdebat i Folketinget av SFs landbruksordfører Kristen Touborg.
Boligsaken førte til at den danske regjeringen i 2003 ønsket å endre loven om boplikt for folketingsmedlemmer.
Thor Pedersens sak ble nevnt igjen av debattanter i forbindelse med Helle Thorning-Schmidts boligsak i 2010.
Ifølge Berlingske Tidende er Thor Pedersen kjent som en hard forhandler, som benyttet seg av å trekke ut møter og skru opp varmen for å trette motstanderen under forhandlinger.